વળી કુબેરભાઈની જ્ઞાનની તરસને બરાબર ઓળખીને નિર્ગુણદાસ સ્વામીએ પણ રૂબરૂ વાતો કરવા ઉપરાંત, તેઓની એ તરસને છિપાવવા પત્રોની હારમાળા શરૂ કરી હતી. પુસ્તક કદના પત્રો લખીને નિર્ગુણદાસ સ્વામીએ કુબેરભાઈને અનેક ઐતિહાસિક પ્રસંગો અને વિગતો લખી, જેમાં શાસ્ત્રીજી મહારાજની દિવ્યતાના રૂબરૂ નીરખેલાં પ્રમાણો હતાં. નિર્ગુણદાસ સ્વામીએે જતન કરીને કુબેરભાઈને લખેલી એ ઐતિહાસિક ઘટનાઓ સત્સંગના ઇતિહાસના અણમોલ દસ્તાવેજો બની રહ્યા છે.